《醉歌行赠柴逸士》
明代·何景明

今年中秋与君共，举觞待月城西宅。良夜清尊逢故人，空堂明烛留远客。

山城暮云黯未收，流烟何时散高楼。清风徐来劝我饮，明月不至令人愁。

君是长安旧相识，坐论旧事还相忆。金市豪华如梦寐，玉京仙侣无消息。

人生去住安有同，有如长风吹断蓬。得随江湖扁舟外，不恨关山横笛中。

酒中云散天如洗，月明忽堕金樽里。起看皓彩发青峦，坐见流光盈绿水。

阔舞高歌夜未央，揽衣击节为君起。

作者简介：何景明（1483～1521）字仲默，号白坡，又号大复山人，信阳浉河区人。明弘治十五年(1502)进士，授中书舍人。正德初，宦官刘瑾擅权，何景明谢病归。刘瑾诛，官复原职。官至陕西提学副使。为“前七子”之一，与李梦阳并称文坛领袖。其诗取法汉唐，一些诗作颇有现实内容。有《大复集》。